༦༡༡༽༄། ། དམ་པའི་ཆོས་ཀུན་བརྒྱུད་པར་འབྲེལ་བ་ཟབ་ཅེས་པའི་དགོངས་དོན། ། »» ཡང་འདི་སྐད་བདག་གིས་ཐོས་པ་དུས་གཅིག་ན། བླ་མ་རིན་པོ་ཆེའི་ཞལ་ནས། སྤྱིར་གདམས་པ་ལུང་དང་འབྲེལ་བ། ལུང་བརྒྱུད་པ་དང་འབྲེལ་བ། བརྒྱུད་པ་བྱིན་རླབས་དང་འབྲེལ་བ་ཞིག་དགོས་པ་ཡིན་ཏེ། བོད་ཡུལ་དུ་འགྱུར་བའི་ཆོས་ཤིག་ལ་དམིགས་པ་སྐོར་གསུམ་ལས་ཟབ་པ་མེད་དེ། ཇོ་བོས་དགོན་པ་བ་ལ་དེས་རིན་པོ་ཆེ་སྣེའུ་ཟུར་པ་ལ་གནང་བ་ཡིན་ཏེ། དེ་ཡང་རྭ་སྒྲེང་གི་ཕ་ཝོང་ཞིག་གི་རྩར་ཉིན་མཚན་དུ་བསྒོམས་པས་དགོན་པ་བས་ཧཾ་མེ་གཟིགས་པ་ཡིན་གསུང་། དེའི་སློབ་མ་ཞིག་ལ་ཡང་ཐོས་བླ་མ་རིན་པོ་ཆེའི་ལུང་ཡང་ཡོད་པ་ཡིན་གསུང་། བླ་མ་རིན་པོ་ཆེ་དགུང་ལོ་བཅོ་བརྒྱད་པ་ཞིག་དབུས་སུ་བྱོན་པ་ཡིན་ཏེ། སེམས་ཅན་ཐམས་ཅད་ལ་ཕན་ཆེན་པོ་འོང་བར་གོ་ནས། སོག་སླན་ནེ་བྱ་ཐུར་བྱ་བར་རི་ཞིག་སྦྲུལ་ཆེན་པོ་ཞིག་ཏུ་གྱུར་ནས་མདུན་བཀག་པ་ལ། ང་དབུས་སུ་མི་ཐར་བར་འདུག་སྙམ་པ་ལ་ནམ་མཁའ་ལ་ཁྲོ་རྒྱལ་མཚོན་གང་བ་ཞིག་བྱོན་པས། དེ་ནས་དེ་གར་སོང་ཆ་མེད་པར་སོང་སྟེ་དེ་ཕྱིས་ངས་རྗེ་བཙུན་ལ་གསོལ་བཏབ་པས་བར་ཆད་ཀྱང་མ་བྱུང་སྟེ། བླ་མ་རིན་པོ་ཆེས་བྱིན་གྱིས་བརླབས་པ་ཡིན། དུས་ཐམས་ཅད་དུ་དཀར་གཏོར་རེ་ཡང་དབུལ་གསུང་། སྔོན་སངས་རྒྱས་ལ་ས་འོག་ས་བླ་ས་སྟེང་གསུམ་གྱི་ཀླུ་དང་གནོད་སྦྱིན་ཚངས་པ་ལ་སོགས་ཀྱིས་བར་དུ་གཅོད་པར་བརྩམས་པ་ལས། སངས་རྒྱས་ཀྱི་སྐུའི་ལྟེ་བ་ནས་ཁྲོ་རྒྱལ་བྱོན་ནས་བཏུལ་པས་སངས་རྒྱས་རང་ལ་སྐྱབས་སུ་སོང་བ་ལ་ལས་རྒྱུན་དུ་ཞུགས་པ། ལན་ཅིག་ཕྱིར་འོང་མི་འོང་བ་དགྲ་བཅོམ་པ། ལ་ལས་མི་སྐྱེ་བའི་ཆོས་ལ་བཟོད་པ་ཐོབ་པ་སྟེ་བརྟུལ་བ་ཡིན་གསུང་། དེ་ལ་གདམས་པ་ལུང་དང་འབྲེལ་བ་འདི་ཁོ་ན་གནད་ཆེ་བ་ཡིན་ཏེ། དེ་མ་ཡིན་ངེད་རང་གི་བལ་བསྐུར་ནས་ཡང་དམིགས་པ་བསྐོར་གསུམ་ཞིག་འདུག་གིས་ཞེས་པས་མི་འོང་སྟེ་ཁྱེད་རང་ཐམས་ཅད་འདི་སྙམ་དུ་སོམས་ཤིགབདག་ཅག་རྣམས་ལ་སྡང་བར་བྱེད་པའི་དགྲགནོད་པར་བྱེད་པའི་བགེགས། ཐར་པ་དང་ཐམས་ཅད་མཁྱེན་པའི་བར་དུ་གཅོད་པ་འདི་རྣམས་ཀྱིས་གཙོ་བྱས་པའི་མ་ནམ་མཁའ་དང་མཉམ་པའི་སེམས་ཅན་གྱི་ཁམས་མ་ལུས་ཤིང་ལུས་པ་མེད་པ་ཐམས་ཅད། བདེ་སྐྱིད་ཕུན་སུམ་ཚོགས་པ་དང་ལྡན་སྡུག་བསྔལ་ཐམས་ཅད་དང་བྲལ་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་རིན་པོ་ཆེ་ཐོབ་པར་བྱ། དེའི་ཆེད་དུ་རྗེ་བཙུན་ཁྲོ་བོའི་རྒྱལ་པོའི་བསྙེན་པ་བྱ་སྙམ་དུ་བསམས་ལ། ང་ལ་ཁྲོ་བོའི་རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ་རལ་གྲི་དང་སྡིགས་མཛུབ་མཛད་པ། དབུ་སྐྲ་དམར་སེར་གྱེན་དུ་འཁྱིལ་བ་སྐུ་ལ་རིན་པོ་ཆེ་དང་ཀླུ་ཆེན་པོ་བརྒྱད་ཀྱིས་བརྒྱན་པ་ཡིན་ཏེ། རིགས་བཞི་ལས་གཙོ་བོ་གཉིས་གཉིས་བརྒྱད་ཀྱིས་སྐུ་ལ་བརྒྱན་པས། ཀླུ་ཐམས་ཅད་བཀའ་རང་ནན་གྱིས་འཁོར་དུ་འགྲོ་སྟེ། འགྲོ་བ་ཀླུའི་རྣམ་པར་སྤྲུལ་པ་བསམ་གྱིས་མི་ཁྱབ་པ། དེ་བཞིན་གཤེགས་པའི་རྣམ་འཕྲུལ་བསམ་གྱིས་མི་ཁྱབ་པ། སེམས་ཅན་རྣམས་ཀྱི་ལས་ཀྱི་རྣམ་པར་འཕྲུལ་པ་བསམ་གྱིས་མི་ཁྱབ་པ་བཞི་ཡིན་གསུངས། ཀླུས་གཞན་འཕྲུལ་དབང་བྱེད་མན་ཆད་ལ་དབང་བྱེད་པ་ཡིན་པས། སྤུ་ཏ་ཡང་སྲོག་མེད་ཡིན་ཏེ་མཚོ་མ་དྲོས་པ་བྱ་བ་ཏི་སེའི་རྩ་ན་ཡོད་པ་དེ་ན་བཞུགས་པ་ཡིན་པས། དེ་ལ་བཟླས་པ་བྱས་པས་ཀླུ་ཐམས་ཅད་དབང་འདུས་པ་ཡིན་གསུང་། ཡང་ཞ་བཙན་གྱིས་ཁྱེར་བའི་མི་ཞིག་ལ་སྣེའུ་ཟུར་བས་ཀླུ་བརྒྱད་ཀྱི་རྒྱན་གསལ་བཏབ་པས་སྐད་ངན་ཐོན་སྐད་པ་གསུང་། སྤྱན་གཅིག་ཐུར་དུ་གཟིགས་པས་ས་འོག་གི་ཀླུ་འདུལ་བ། གཅིག་གྱེན་དུ་གཟིགས་པས་བར་སྣང་གི་གནོད་སྦྱིན་འདུལ། སྐུ་ཕྱི་ནང་ཐམས་ཅད་མེ་དཔུང་གིས་རབ་ཏུ་བརྒྱན་པ། གདན་ཉི་ཟླ་པདྨའི་སྟེང་ན་བགེགས་བརྐྱང་སྐུམ་གྱིས་གནོན་པ་ཞིག་ཏུ་བསྒོམས་ལ། སྐུ་གསུང་ཐུགས་ལ་འོད་དཀར་དམར་མཐིང་ནག་བྱུང་ནས་རང་གི་ལུས་ངག་ཡིད་གསུམ་ལ་ཐིམ་པར་བསམ་ཞིང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བདག་ལ་བྱིན་གྱིས་བརླབ་ཏུ་གསོལ། ཨོཾ་ཙཎྜ་མ་ཧཱ་རོ་ཥ་ན་ཧཱུྂ་ཕཊ་ཞེས་ལན་གསུམ་བརྗོད་ནས་ཁྲོ་རྒྱལ་རང་ལ་ཐིམ་པས་རང་ཁྲོ་རྒྱལ་ཏུ་གྱུར་པར་བསམ་མོ། ། དེ་ནི་ལུང་སྦྱིན་པ་ཡིན་ནོ་གསུང་། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་བྱ་དེའི་ཆེད་དུ་རྗེ་བཙུན་ཁྲོ་བོའི་རྒྱལ་པོའི་བསྒོམ་བཟླས་བྱས་པས་སྡིག་པ་ཐམས་ཅད་སྲེགགནོད་བྱེད་ཐམས་ཅད་ལ་བརྒྱལ་ཏེ་འོང་། འབོག་དེ་འཆི་སྙམ་པའི་འཇིགས་པ་ཆེན་པོ་འབྱུང་སྙམ་དུ་བསམས་ལ། སྐད་ཅིག་གིས་རང་ཐ་མལ་གྱི་སྤྱི་བོར་རཾ་དམར་པོ་ཅིག་བསམ་དེ་གསལ་བ་ལས་ཐིག་ལེ་སེར་པོ་སྲན་མའི་གའུ་ཙམ་ཅིགདེ་ལས་ཉི་མའི་དཀྱིལ་འཁོར་རྩེ་སོར་བཞི་པ་ཞིག་བསམ་དེའི་སྟེང་དུ་ཧཾ་མཐིང་ནག་ལས་མེ་ཁྲུ་གང་ཙམ་འབར་བ་ལ་བློ་རྩེ་གཏད་དེ་བཟླས་པ་བྱ། ཡང་དམིགས་པ་བར་མ་ལ་སྤྱི་བོར་མེ་བསྒོམ་པ་ཡན་ཆད་སྔར་དང་འདྲ་བ་ལ། མེ་དེ་ལ་མེ་སྟག་དམར་ཕྲོ་ཕྲོ་འཕྲོ་ཡིན་ཐུར་དུ་འབར་བས་རང་གི་ལུས་མགྲིན་པ་སྙིང་ག་ལྟེ་བ་མ་ལུས་པར་ཐུལ་གྱིས་ཚིག་ནས་ཁྲོ་རྒྱལ་དུ་གྱུར་ཏེ། ལུས་ཕྱི་ནང་ཐམས་ཅད་མེར་འབར་བ་དང་བཅས་པས་བཟླས་པ་བྱ། གསུམ་པ་གཞན་སྔར་དང་འདྲ། རང་སྐད་ཅིག་གིས་ཁྲོ་རྒྱལ་གྱི་པད་ཉིའི་སྟེང་དུ་སྙིང་ཧཱུྂ་དུ་གྱུར་པ་དེ་ལས། འོད་ཟེར་མེ་ལྕེ་དཔག་ཏུ་མེད་པ་བྱུང་ནས་ལུས་གང་ནས་བ་སྤུའི་བུ་ག་ཐམས་ཅད་ནས་འཕྲོས་པས་ཁྲོ་བོར་གྱུར་པ་དེ་རྣམས་ཀྱང་རི་རབ་ཙམ་མ་ཐ་ཡང་གཉིས་ཕུ་ཤ་སྟེང་ཙམ་གསུང་། ཡང་ཧཱུྂ་ལས་ལུས་ཀྱི་ནང་ནས་མེ་བ་སྤུའི་བུ་ག་ན་ཕར་ཚ་ཞིང་འབར་བ་བསམས་ཏེ། ཕྱི་ནང་མེའི་གུར་ཆེན་པོས་གནོད་པ་དང་སྡིག་པ་ཐམས་ཅད་བསྲེག་ཅིང་བཟླས་ཏེ་འདིའི་དུས་སུ་གནོད་པ་ཆེན་པོ་བྱུང་ན། ངག་ཏུ་སྔགས་བཟླས་ཤིང་ཡིད་ཀྱིས་བསྔོ་བ་བྱེད་དགོས་པར་འདུག་སྟེ་ངེད་ལ་དེ་ལྟར་བྱུང་གསུང་། སྣེ་ཟུར་པའི་ཞལ་ནས་དམིགས་པ་གསལ་བ་ཁོ་ན་གལ་ཆེ་སྟེ་དེ་ཡོད་ན་བགེགས་ཕྱིའི་རྒྱ་མཚོའི་ཕར་འགྲམ་དུ་འབྲོས་པར་འདུག་པ་ལ། མི་གསལ་ན་སྔགས་བཟླས་ཀྱང་དྲུང་དུ་ལད་མོ་བཟློས་པར་འདུག་གསུང་། ཡང་དམིགས་པ་གསལ་ན་ནགས་མེའི་ནང་དུ་ཆུ་ཕོར་གང་གཏོར་བས་གནོད་མི་ནུས་པ་དང་འདྲ་ལ། དེ་མེད་པར་བཟླས་པས་རྒྱ་མཚོའི་ནང་དུ་རྡོ་ཚན་ཅིག་བཅུག་པ་དང་འདྲ་གསུང་། ལར་གནོད་བྱེད་དེ་ལ་ཞེ་སྡང་གིས་ཨ་ཏི་ཐུམ་ཐུམ་ཞེས་དྲག་སྔགས་རྒྱབ་པས་མི་ཐུབ་སྟེ། གནོད་བྱེད་ཀྱི་ཞེ་སྡང་དེ་ཉིད་བྱམས་སྙིང་རྗེར་བསྒྱུར་བས། དེ་ལྟར་གྱུར་ཏེ་ངས་འདི་གཅིག་པུས་མཛེ་སོས་པ་ལ་གྲངས་མི་ཆོད་གསུང་། དེས་ན་ཆོས་གང་ན་མོད་པ་དེ་རྣམས་ཟབ་པ་ཡིན་པས་གཅེས་སྤྲས་སུ་མཛོད་ཅིག་གསུང་། ཡང་བླ་མ་རིན་པོ་ཆེས་ཐུགས་རྗེ་ཆེན་པོ་ཁྲོ་བོའི་རྒྱལ་པོ་ལྷན་སྐྱེས་གསུམ་དཔག་ཏུ་བསྒོམས་པ་དེ་ཡིན། གཏུམ་པོ་སུམ་རྩེགས་ཀྱི་མན་ངག་བྱ་བ་ཡིན་གསུང་། ། ། ། ««